CELEX: 32017D1178
Language: ro
Date: 2017-06-02 00:00:00
Title: Decizia de punere în aplicare (UE) 2017/1178 a Comisiei din 2 iunie 2017 de modificare a Deciziei de punere în aplicare (UE) 2016/2008 privind măsurile zoosanitare de combatere a dermatozei nodulare contagioase în anumite state membre [notificată cu numărul C(2017) 3624] (Text cu relevanță pentru SEE. )

1.7.2017   
            
            
               RO
            
            
               Jurnalul Oficial al Uniunii Europene
            
            
               L 170/98
            
         DECIZIA DE PUNERE ÎN APLICARE (UE) 2017/1178 A COMISIEI
   din 2 iunie 2017
   de modificare a Deciziei de punere în aplicare (UE) 2016/2008 privind măsurile zoosanitare de combatere a dermatozei nodulare contagioase în anumite state membre
   
      
         [notificată cu numărul C(2017) 3624]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
   având în vedere Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (3), în special articolul 19 alineatul (1) litera (a) și alineatul (3) litera (a), precum și articolul 19 alineatul (6),
   având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (4), în special articolul 4 alineatul (3),
   întrucât:
   
               (1)
            
            
               Directiva 92/119/CEE stabilește măsurile generale de control de aplicat în cazul apariției unui focar cauzat de anumite boli ale animalelor, inclusiv dermatoza nodulară contagioasă (DNC). Aceste măsuri de control includ stabilirea unor zone de protecție și de supraveghere în jurul exploatației în care apar cazuri de infecție, precum și vaccinarea de urgență în cazul apariției unui focar de DNC.
            
         
               (2)
            
            
               Decizia de punere în aplicare (UE) 2016/2008 a Comisiei (5) stabilește măsurile zoosanitare de combatere a DNC în cazul apariției acesteia în statele membre sau în părți ale acestora menționate în sa anexa I, inclusiv cerințele minime pentru programele de vaccinare împotriva respectivei boli prezentate de statele membre Comisiei în vederea aprobării.
            
         
               (3)
            
            
               Articolul 2 din Decizia de punere în aplicare (UE) 2016/2008 definește „zona infectată” ca fiind acea parte a teritoriului unui stat membru menționată în partea II din anexa I la decizie care include zona în care a fost confirmată DNC și în care vaccinarea împotriva DNC poate fi pusă în aplicare în urma aprobării programelor de vaccinare de către Comisie. Articolul 2 din respectiva decizia de punere în aplicare definește și „zona indemnă cu vaccinare” ca fiind acea parte a teritoriului unui stat membru menționată în partea I din anexa I la respectiva decizie care include zonele din afara zonelor infectate în care vaccinarea împotriva DNC este pusă în aplicare în urma aprobării programelor de vaccinare de către Comisie.
            
         
               (4)
            
            
               Articolul 3 din Decizia de punere în aplicare (UE) 2016/2008 stabilește restricții privind expedierea bovinelor, a rumegătoarelor sălbatice captive și a anumitor produse de origine animală din zonele menționate în anexa sa I, în vederea minimalizării oricărui risc de răspândire a DNC.
            
         
               (5)
            
            
               Articolul 7 din Decizia de punere în aplicare (UE) 2016/2008 stabilește derogări de la restricțiile menționate la articolul 3 din respectiva decizie de punere în aplicare referitoare la expedierea materialului seminal, a ovulelor și a embrionilor de bovine și de rumegătoare sălbatice captive din zonele menționate ca zone indemne cu vaccinare în partea I din anexa sa I.
            
         
               (6)
            
            
               Este adecvat să se diferențieze nivelul riscului de răspândire a DNC prin intermediul transporturilor de material seminal, de ovule și de embrioni în cazul în care astfel de materiale germinative sunt expediate dintr-o zonă indemnă cu vaccinare în altă zonă indemnă cu vaccinare sau într-o zonă în care există infecții situată în același stat membru. În consecință, este necesar să se stabilească condiții separate, care să fie proporționale cu riscurile implicate, pentru derogări care să se aplice unor astfel de transporturi care rămân pe teritoriul aceluiași stat membru cu condiția ca astfel de condiții să fie în vigoare pentru expedierea în condiții de siguranță a unor astfel de materiale germinative în interiorul zonei indemne cu vaccinare sau în zona în care există infecții din același stat membru. Prin urmare, articolul 7 din Decizia de punere în aplicare (UE) 2016/2008 ar trebui modificat în consecință.
            
         
               (7)
            
            
               La 2 martie 2017, Grecia a raportat apariția unui nou focar de DNC în unitatea regională Kerkyra, o insulă din Marea Ionică, situată în cea mai nord-vestică parte a Greciei, unde în trecut nu a fost raportat niciun focar de DNC. Din acest motiv, zonele din Grecia în care există infecții, în ceea ce privește DNC, menționate în partea II din anexa I la Decizia de punere în aplicare (UE) 2016/2008, ar trebui să fie extinse pentru a include unitatea regională Kerkyra. Prin urmare, partea II din anexa I la Decizia de punere în aplicare (UE) 2016/2008 ar trebui modificată în consecință.
            
         
               (8)
            
            
               La 14 martie 2017, Grecia a informat Comisia cu privire la decizia sa de a extinde vaccinarea împotriva DNC în regiunile Insulelor Ionice, în Egeea de Nord și de Sud și în Creta, regiuni în care DNC nu a mai apărut până în prezent, cu excepția unității regionale Kerkyra unde boala a fost confirmată la 2 martie 2017 și a unității regionale Limnos unde boala a fost prezentă din 2015. Din aceste motive, respectivele regiuni din Grecia ar trebui incluse în zonele indemne cu vaccinare menționate în partea I din anexa I la Decizia de punere în aplicare (UE) 2016/2008. Prin urmare, partea I din anexa I la Decizia de punere în aplicare (UE) 2016/2008 ar trebui modificată în consecință.
            
         
               (9)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Decizia de punere în aplicare (UE) 2016/2008 se modifică după cum urmează:
   
               1.
            
            
               Articolul 7 se înlocuiește cu următorul text:
               „Articolul 7
               Derogări de la interdicția privind expedierea de material seminal, de ovule și de embrioni de bovine și de rumegătoare sălbatice captive din zonele menționate în părțile I și II din anexa I și condițiile speciale pentru expedierea respectivelor produse în zonele enumerate în partea I sau II din același stat membru
               (1)   Prin derogare de la interdicția prevăzută la articolul 3 litera (b), autoritatea competentă poate autoriza expedierea de material seminal, de ovule și de embrioni de bovine și de rumegătoare sălbatice captive de la centre de colectare a materialului seminal sau de la alte unități situate într-o zonă menționată în partea I din anexa I într-o altă zonă menționată în partea I sau II din anexa I din alt stat membru cu condiția ca animalele donatoare, precum și materialul seminal, ovulele și embrionii să respecte următoarele condiții:
               
                           (a)
                        
                        
                           animalele donatoare au fost vaccinate și revaccinate împotriva dermatozei nodulare contagioase în conformitate cu instrucțiunile producătorului vaccinului utilizat, prima vaccinare fiind administrată cu cel puțin 60 de zile înainte de data recoltării materialului seminal, a ovulelor sau a embrionilor; sau animalele donatoare au fost supuse unui test serologic de depistare a anticorpilor specifici împotriva virusului dermatozei nodulare contagioase în ziua recoltării și la cel puțin 28 de zile după perioada de recoltare a materialului seminal sau în ziua recoltării embrionilor și a ovulelor, rezultatele fiind negative;
                        
                     
                           (b)
                        
                        
                           animalele donatoare au fost ținute, în timpul celor 60 de zile anterioare datei recoltării materialului seminal, a ovulelor sau a embrionilor, într-un centru de inseminare artificială sau într-o altă unitate adecvată, unde, pe o rază de cel puțin 20 km, nu s-a confirmat niciun caz de dermatoză nodulară contagioasă pe parcursul celor trei luni anterioare datei recoltării materialului seminal, a ovulelor și a embrionilor și, înainte de această perioadă, orice confirmare a infecției cu virusul dermatozei nodulare contagioase a determinat reformarea și distrugerea tuturor animalelor susceptibile din exploatațiile afectate;
                        
                     
                           (c)
                        
                        
                           animalele donatoare au fost consultate clinic cu 28 de zile înainte de data recoltării, precum și pe parcursul întregii perioade de recoltare și nu au prezentat niciun simptom clinic de dermatoză nodulară contagioasă;
                        
                     
                           (d)
                        
                        
                           animalele donatoare au fost supuse unor teste de depistare a agentului dermatozei nodulare contagioase prin reacția de polimerizare în lanț (PCR) efectuată pe eșantioane de sânge recoltate inițial și ulterior cel puțin o dată la 14 zile pe parcursul perioadei de colectare a materialului seminal sau în ziua recoltării de embrioni și ovule, rezultatele fiind negative;
                        
                     
                           (e)
                        
                        
                           materialul seminal a fost supus unui test de depistare a agentului dermatozei nodulare contagioase prin PCR, rezultatele fiind negative; și
                        
                     
                           (f)
                        
                        
                           autoritatea competentă de la locul de origine pune în aplicare un program de vaccinare împotriva dermatozei nodulare contagioase care îndeplinește condițiile stabilite în anexa II și care a fost aprobat de Comisie și a informat Comisia și celelalte state membre cu privire la data începerii și data finalizării programului de vaccinare în conformitate cu anexa II.
                        
                     (2)   Prin derogare de la interdicția prevăzută la articolul 3 litera (b), autoritatea competentă poate autoriza expedierea de material seminal, de ovule și de embrioni provenite de la bovine și de la rumegătoare sălbatice captive din centre de recoltare a materialului seminal sau din alte unități situate într-o zonă menționată în:
               
                           (a)
                        
                        
                           partea I din anexa I către o destinație situată într-o altă zonă menționată în partea I sau în partea II din anexa I din același stat membru;
                        
                     
                           (b)
                        
                        
                           partea II din anexa I către o destinație situată într-o altă zonă menționată în partea II din anexa I din același stat membru.
                        
                     Derogarea prevăzută la primul paragraf al prezentului alineat face obiectul respectării condițiilor prevăzute la alineatul (1) literele (a), (b) și (c).
               (3)   Prin derogare de la interdicția prevăzută la articolul 3 litera (b), autoritatea competentă poate autoriza expedierea de material seminal, de ovule și de embrioni de bovine și de rumegătoare sălbatice captive de la centre de recoltare a materialului seminal sau de la alte unități situate în zonele menționate în partea I din anexa I în orice zonă din același stat membru sau din alt stat membru sau într-o țară terță cu condiția ca animalele donatoare, precum și materialul seminal, ovulele și embrionii să îndeplinească următoarele condiții:
               
                           (a)
                        
                        
                           condițiile prevăzute la alineatul (1) literele (a)-(f);
                        
                     
                           (b)
                        
                        
                           animalele donatoare îndeplinesc orice alte garanții adecvate în materie de sănătate animală, pe baza unui rezultat pozitiv al unei evaluări a riscurilor privind impactul unei asemenea expedieri și măsurile de combatere a răspândirii dermatozei nodulare contagioase solicitate de autoritatea competentă din statul membru de origine și aprobate de autoritățile competente din țările de tranzit și de destinație, înainte de expedierea materialului seminal, a ovulelor și a embrionilor respectivi; și
                        
                     
                           (c)
                        
                        
                           statul membru de origine trebuie să informeze imediat Comisia și celelalte state membre despre garanțiile în materie de sănătate animală și despre aprobarea de către autoritățile competente prevăzută la litera (b).
                        
                     (4)   În cazul în care materialul seminal, embrionii și ovulele care îndeplinesc cerințele prevăzute la alineatul (1) sau (3) de la prezentul articol sunt expediate într-un alt stat membru sau într-o țară terță, următoarea formulare suplimentară se adaugă la certificatele de sănătate corespunzătoare prevăzute în Directivele 88/407/CEE, 89/556/CEE sau în Decizia 93/444/CEE:
               
                  «…(Material seminal, ovule și/sau embrioni, a se indica după caz) în conformitate cu …[articolul 7 alineatul (1) sau articolul 7 alineatul (3), a se indica după caz] din Decizia de punere în aplicare (UE) 2016/2008 a Comisiei privind măsurile zoosanitare de combatere a dermatozei nodulare contagioase în anumite state membre».”
               
            
         
               2.
            
            
               Anexa I se înlocuiește cu textul anexei la prezenta decizie.
            
         Articolul 2
   Prezenta decizie se adresează statelor membre.
   
      Adoptată la Bruxelles, 2 iunie 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 395, 30.12.1989, p. 13.
   
      (2)  JO L 224, 18.8.1990, p. 29.
   
      (3)  JO L 62, 15.3.1993, p. 69.
   
      (4)  JO L 18, 23.1.2003, p. 11.
   
      (5)  Decizia de punere în aplicare (UE) 2016/2008 a Comisiei din 15 noiembrie 2016 privind măsurile zoosanitare de combatere a dermatozei nodulare contagioase în anumite state membre (JO L 310, 17.11.2016, p. 51).
   
      ANEXĂ
      Anexa I la Decizia de punere în aplicare (UE) 2016/2008 se înlocuiește cu următorul text:
      „
            ANEXA I
            PARTEA I
            
               «Zone indemne cu vaccinare»
            
            1.   Croația
            
            Întregul teritoriu al Croației.
            2.   Bulgaria
            
            
                     
                        A.
                     
                     
                        Următoarele provincii din Bulgaria:
                        
                                    —
                                 
                                 
                                    Provincia Burgas
                                 
                              
                                    —
                                 
                                 
                                    Provincia Varna
                                 
                              
                                    —
                                 
                                 
                                    Provincia Dobrich
                                 
                              
                                    —
                                 
                                 
                                    Provincia Razgrad
                                 
                              
                                    —
                                 
                                 
                                    Provincia Silistra
                                 
                              
                                    —
                                 
                                 
                                    Provincia Ruse
                                 
                              
                                    —
                                 
                                 
                                    Provincia Pleven
                                 
                              
                  
                     
                        B.
                     
                     
                        Următoarele comune din Bulgaria:
                        
                                    —
                                 
                                 
                                    Comunele Opaka, Popovo și Antonovo din provincia Targovishte.
                                 
                              
                                    —
                                 
                                 
                                    Comunele Shumen, Kaspichan, Novi Pazar, Nikola Kozlevo, Kaolinovo, Venets și Hitrino din provincia Shumen.
                                 
                              
                                    —
                                 
                                 
                                    Comunele Svishtov, Polski Trambesh și Strazhitsa, din provincia Veliko Tarnovo.
                                 
                              
                  3.   Grecia
            
            Următoarele regiuni din Grecia:
            
                        —
                     
                     
                        Regiunea Insulele Ionice, exclusiv unitatea regională Kerkyra
                     
                  
                        —
                     
                     
                        Regiunea Egeea de Nord, exclusiv unitatea regională Limnos
                     
                  
                        —
                     
                     
                        Regiunea Egeea de Sud
                     
                  
                        —
                     
                     
                        Regiunea Creta
                     
                  PARTEA II
            
               «Zone în care există cazuri de infecție»
            
            1.   Grecia
            
            
                     
                        A.
                     
                     
                        Următoarele regiuni din Grecia:
                        
                                    —
                                 
                                 
                                    Regiunea Attica
                                 
                              
                                    —
                                 
                                 
                                    Regiunea Grecia Centrală
                                 
                              
                                    —
                                 
                                 
                                    Regiunea Macedonia Centrală
                                 
                              
                                    —
                                 
                                 
                                    Regiunea Macedonia de Est și Tracia
                                 
                              
                                    —
                                 
                                 
                                    Regiunea Epirus
                                 
                              
                                    —
                                 
                                 
                                    Regiunea Peloponez
                                 
                              
                                    —
                                 
                                 
                                    Regiunea Tesalia
                                 
                              
                                    —
                                 
                                 
                                    Regiunea Grecia de Vest
                                 
                              
                                    —
                                 
                                 
                                    Regiunea Macedonia de Vest
                                 
                              
                  
                     
                        B.
                     
                     
                        Următoarele unități regionale din Grecia:
                        
                                    —
                                 
                                 
                                    Unitatea regională Limnos
                                 
                              
                                    —
                                 
                                 
                                    Unitatea regională Kerkyra
                                 
                              
                  2.   Bulgaria
            
            Întregul teritoriu al Bulgariei, cu excepția zonelor enumerate în partea I.
         ”